**ZLATA PLAKETA - Tomaž HABE, roj. 31.01.1947, Rodica, Slomškova ul. 24, Domžale**

**Obrazložitev:**

Tomaž Habe je v širšem slovenskem glasbeno-kulturnem prostoru pustil veliko sled. Od leta 1972 je redno deloval v slovenskem glasbenem šolstvu, največ v Ljubljani in Domžalah. V Ljubljani je kar 28 let služboval kot predstojnik glasbeno-teoretičnih predmetov ter dirigent mešanega pevskega zbora in Simfoničnega orkestra SGBS. Posebno skrb je namenjal poustvarjanju slovenskih glasbenih del, poučeval pa tudi na Akademiji za glasbo. Za svoje delo je prejel veliko priznanj, med njimi mu je priznanje za pomembna umetniška dela na področju kompozicije podelila Akademija za glasbo, Kozinovo nagrado pa Društvo slovenskih skladateljev. Kot skladatelj se je uspešno preizkusil v številnih glasbenih žanrih ter za domžalska glasbena društva: Simfonični orkester Domžale-Kamnik, Godbo Domžale, Domžalski komorni zbor in druga, ustvaril ogromno skladb, ki so jih društva z veseljem in ponosom izvajala.

Njegovo ime je ustvarjalno prisotno tudi v notnih izdajah in glasbenih učbenikih, lepo število pa je za svoj arhiv posnel tudi Radio Slovenija. Zadnjih deset let je pri Društvu slovenskih skladateljev, katerega predsednik je bil med letoma 2007 in 2010, opravljal nalogo vodje zborovske sekcije. S sodelavci je pripravil štiri koncerte novitet z najkvalitetnejšimi vokalnimi sestavi, prav tako pa je urednik Edicij Zborovska glasba.

Leta l97l je ustanovil Kulturno društvo Simfonični orkester Domžale-Kamnik ter v širši domžalski regiji postavil temelje za uspešno vzgojo mladih glasbenikov in orkestrsko telo. V 25-ih letih vodenja je igranje dvignil na zavidljivo kvalitetno raven. Kot dolgoletni profesor in glasbeni mentor je imel ključno vlogo pri izobrazbi nekaterih vidnih domžalskih glasbenikov.

**Predlagamo, da se Tomažu HABETU za življenjsko delo na področju glasbe podeli ZLATA PLAKETA OBČINE DOMŽALE.**

Predlagatelj: KD Simfonični orkester Domžale-Kamnik

II.

**SREBRNA PLAKETA – Igor KUZMIČ, roj. 25.06.1946, Prešernova c. 50, Radomlje**

**Obrazložitev:**

Ime Igorja Kuzmiča je tesno povezano z aktivnostmi na področju turizma v Radomljah ter celotni občini, saj so mnoge posebnosti naravne, zgodovinske in kulturne dediščine bile odkrite in postale prepoznavne prav zaradi Kuzmičeve pronicljive raziskovalne vneme. Vedno je znal poiskati strokovnjake ter somišljenike in jih spodbuditi k sodelovanju pri številnih projektih s turističnimi, kulturno zgodovinskimi ali naravovarstvenimi vsebinami. Rezultat teh so bile navadno izdaje pisnih dokumentov (zgibanke, brošure, vodniki), s katerimi je potešil mnoge radovedne obiskovalce in raziskovalce. Člani turističnih društev ga poznajo kot navdušenca in navduševalca različnih dogodkov, opazna so njegova prizadevanja v okoljevarstvenih vprašanjih. Opozarja na tujerodne invazivne rastline in njihovo zatiranje, prospekt Mlake ipd.

Zanimanje za lokalno tradicijo ga je prepričalo, da so »Domžale zrasle na slamnikih«. Tako je pomembno prispeval k postavitvi slamnikarske zbirke, kot sodelavec v muzeju pa pripravlja in organizira dejavnosti za obiskovalce - delavnice za vse generacije. Sodeloval je tudi pri muzejski postavitvi razstave o Adamu Ravbarju, velik pa je tudi njegov delež pri pripravi in izvedbi slamnikarskega sejma, ki vse bolj postaja tradicionalna privlačna oblika spomina na nekdanje pridne domžalske slamnikarje.

**Predlagamo, da se Igorju KUZMIČU za prizadevno delo pri varovanju naravne, zgodovinske in kulturne dediščine ter pospeševanju turizma podeli SREBRNA PLAKETA OBČINE DOMŽALE.**

Predlagatelj: Toni Dragar, župan

III.

**BRONASTA PLAKETA – Zdenka KATKIČ, roj. 06.02.1965, Brejčeva ul. 3, Domžale**

**Obrazložitev:**

Zdenka Katkič je predsednica društva Šola zdravja, ki ima tudi v naši občini veliko članov. Je srčna oseba, ki je vedno pripravljena na pogovor o razvoju rekreacije v pozitivno smer. S svojim večletnim prizadevnim organizacijskim delom v društvu Šola zdravja, skrbi, da se velika množica starejših, včasih tudi osamljenih, najde v programu rekreacije ter pridno telovadi vsako jutro ter na tak način poskrbi za svoje zdravje. Ne gre samo za vadbeni proces, ki se v oranžnih barvah dogaja po občini Domžale in Sloveniji, temveč tudi za povezovanje vseh, na katere smo pozabili, ki ostajajo doma, in tudi tistih, ki iščejo priložnosti za povezovanje in prijetno druženje. Zdenka Katkič se na tem področju angažira in predaja v celoti, hkrati pa zna delati, spodbujati, bodriti, opogumljati za aktivnosti pri ohranjanju zdravja, pa tudi poskrbeti za preventivo.

**Predlagamo, da se Zdenki KATKIČ za prizadevno delo na področju Šole zdravja podeli BRONASTA PLAKETA OBČINE DOMŽALE.**

Predlagatelj: Športno Atletsko društvo Mavrica

**BRONASTA PLAKETA – DRUŠTVO PODEŽELSKIH ŽENA,** ustan.**: 1975, Zgornje Jarše, Industrijska cesta 15, Radomlje**

**Obrazložitev:**

Društvo podeželskih žena Domžale že štiri desetletja pridno dela in opozarja na položaj kmetij, posebej pa kmetic, ter si prizadeva za izboljšanje kmetijstva in položaja kmečkih gospodarstev in družin. Članice, vsaka zase ter vse skupaj, izmenjujejo izkušnje in skušajo pripomoči, da bi se glas kmetic slišal tudi v občini Domžale. Ob pridnem delu na kmetijah in skrbi za družino si blizu 100 članic vedno najde čas za delo v društvu. Posebno skrb namenjajo pridelovanju zdrave hrane, organizaciji strokovnih tečajev, ekskurzij in predavanj, z dobrotami se predstavljajo na sejmih in prireditvah ter osrednji razstavi Dobrote slovenskih kmetij na Ptuju, sodelujejo z drugimi društvi in Zvezo kmetic Slovenije, osnovnimi šolami, krajevnimi skupnostmi ter občino in prispevajo k promociji občine ter dobremu delu društva, kjer najdejo tudi priložnost za prijetno druženje.

**Predlagam, da se Društvu podeželskih žena za 40-letno uspešno delo pri organizaciji podeželskih deklet in žena podeli BRONASTA PLAKETA OBČINE DOMŽALE.**

Predlagatelj: Vera Vojska

**BRONASTA PLAKETA – Aleš ERJAVŠEK, roj. 12.1.1968, Kamniška c. 9, Domžale**

**Obrazložitev:**

Aleš Erjavšek že dolga leta z dušo in srcem dela v dobrobit občine Domžale. Posebej je njegovo delo povezano s Halo Komunalnega centra Domžale, saj je, po mnenju nekaterih, pravi »dobri duh dvorane«. Sodeloval je pri njeni obnovi, kot skrbni gospodar dvorane pa že več kot deset let skrbi, da je ta po urejenosti za vzgled in ponos Domžal ter tako prispeva k promociji ter prepoznavnosti tako košarkarskega kluba kot naše občine. Posebej nepogrešljiv je pri organizaciji športnih dogodkov, med katerimi omenimo Evropsko prvenstvo v košarki za mlade do 20 let. Posebej prizadeven je pri organizaciji dobrodelnih koncertov in prireditev, kjer je njegovo prostovoljstvo še posebej pomembno. Že več kot tri desetletja je aktiven na področju športne rekreacije - kot vodja »Sokola«, veteranske ekipe Košarkarskega kluba Domžale.

**Predlagamo, da se Alešu ERJAVŠKU za prizadevno delo pri urejanju Hale Komunalnega centra Domžale in na področju športne rekreacije podeli BRONASTA PLAKETA OBČINE DOMŽALE.**

Predlagatelj: Košarkarski klub Domžale

IV.

**NAGRADA OBČINE DOMŽALE – Boštjan URBANIJA, roj. 15.02.1971, Ihan, Breznikova cesta 64, Domžale**

**Obrazložitev:**

Boštjan Urbanija je smučarski tekač, ki je veliko prispeval k razvoju športa tako v Smučarskem društvu Ihan, kot občini Domžale. Diplomirani inženir strojništva je strokovno znanje vgradil v snežni teptalec, pomembna je nadgradnja biatlonskega orožja za najboljše slovenske biatlonce. Smučarskemu klubu Ihan pomaga pri zagotavljanju finančnih sredstev, pri pripravi in izvedbi smučarskih tekmovanj, je pa tudi član Organizacijskega komiteja Pokljuka. Veliko prostega časa in nenazadnje materialnih sredstev namenja ureditvi športne infrastrukture v Športnem paku Ihan. Poleg teka na smučeh in biatlona se ukvarja še z drugimi športi.

**Predlagamo, da se Boštjanu URBANIJI za njegov prispevek k razvoju športa, posebej v Smučarskem klubu Ihan, podeli NAGRADA OBČINE DOMŽALE.**

Predlagatelj: Smučarskih klub Ihan

**NAGRADA OBČINE DOMŽALE - DRUŠTVO ZA MODELARSTVO IN AERONAVTIKO MODRA PTICA, ustan. 1975, Vir, Šaranovičeva c. 19, Domžale**

**Obrazložitev:**

Društvo za modelarstvo in aeronavtiko **Modra ptica je v štirih desetletjih aktivnega delovanja postalo eno najbolj prepoznavnih tovrstnih društev na področju modelarstva v Sloveniji. V svoje delo vključujejo vse generacije, posebno skrb pa namenjajo izobraževanju in usposabljanju mladih za tehnično kulturo, s številnimi prireditvami pa promovirajo to področje tehnične kulture doma in v svetu, uspešni pa so tudi po organizacijski in tekmovalni plati. V zadnjih letih so uredili modelarsko stezo med Dobom in Krtino, kjer se redno zbirajo, organizirajo srečanja in tekmovanja.**

**Predlagamo, da se Društvu za modelarstvo in aeronavtiko Modra ptica ob 40-letnici za uspešno delo in vključevanje vseh generacij v tehnično kulturo podeli NAGRADA OBČINE DOMŽALE.**

Predlagatelj: Vera Vojska

**NAGRADA OBČINE DOMŽALE – Aljaž Jakob KAPLJA, roj. 13.06.1997, Šlandrova ul. 1, Radomlje**

**Obrazložitev:**

Teniški klub Domžale pri svojem delu posebno skrb namenja najmlajšim generacijam tenisačev, ki so se in se še uvrščajo med najbolj perspektivne igralce doma in po svetu. Med njimi je tudi Aljaž Jakob Kaplja, ki je na področju tenisa dosegel vidnejše rezultate na mednarodnih tekmovanjih. Je aktualni državni prvak (18 let) v kategoriji posameznikov, enak uspeh je dosegel med dvojicami. Kot najmlajši tekmovalec pa se vsako leto udeležuje tudi masters turnirja v Portorožu.

**Predlagamo, da se Aljažu Jakobu KAPLJA za tekmovalne uspehe pri tenisu podeli NAGRADA OBČINE DOMŽALE.**

Predlagatelj: Teniški klub Radomlje

**NAGRADA OBČINE DOMŽALE – Drago MRDJENOVIČ, roj. 06.06.1929, Količevo 57, Domžale**

**Obrazložitev:**

Drago Mrdjenovič je kljub 86 letom še vedno aktiven član Čebelarske družine Krtina Dob, pa tudi član PGD Vir in BŠK Budničar. Čebelari že več kot 60 let in je opravljal funkcijo predsednika Čebelarske družine Krtina ter Čebelarskega društva Domžale. Čebelari s 45 čebelnimi družinami in rad pomaga s strokovnimi nasveti kolegom. Za požrtvovalno in dolgoletno aktivno delo je prejel najvišja priznanja. Že več kot 40 let je član BŠK Budničar. Pomagal je pri gradnji balinišča, kot požrtvovalnega človeka ga poznajo tudi gasilci, katerih član je od leta 1943 v PGD Induplati in PGD Vir, kjer je opravljal pomembne funkcije.

**Predlagamo da se Dragu MRDJENOVIČU za dolgoletno požrtvovalno delo v društvih podeli NAGRADA OBČINE DOMŽALE.**

Predlagatelj: NSi

**NAGRADA OBČINE DOMŽALE – Janez SPREITZER, roj. 16.05.1951, Lobodova ul. 9, Domžale**

**Obrazložitev:**

Janez Spreitzer je član Godbe Domžale od leta 1963, v njej je štiri leta opravljal funkcijo tajnika. V Simfoničnem orkestru Domžale-Kamnik igra od začetka leta 1971. Je nepogrešljivi tolkalist, specialist za timpane, pa tudi ostala tolkala mu niso tuja. Njegovo glasbeno sodelovanje je profesionalno zanesljivo in strokovno, pri vseh dirigentih velja za iskrenega sogovornika in je v strokovnih krogih zelo cenjen. Je uspešen poslovnež, zanesljiv in odgovoren, vedno pripravljen pomagati sočloveku. V življenju in delu velja zanj reklo: pomembnejša od besed so dejanja.

**Predlagamo, da se Janezu SPREITZERJU za dolgoletno sodelovanje v glasbenih skupinah podeli NAGRADA OBČINE DOMŽALE.**

Predlagatelj: Kulturno društvo Godba Domžale